Kaj je nudizem?

Za pravilno razumevanje nudizma in s tem nudističnih plaž ter kampov, moramo najprej vedeti kaj nudizem sploh je.

Med ljudmi velja neko splošno prepričanje, da gre v prvi vrsti za goloto, ta pa največkrat asociira na seks. Po tej logiki več golih ljudi na kupu pomeni razvrat in/ali orgije v pravem pomenu besede, a nudizmu in spolnosti je dejansko skupna samo golota in čisto nič drugega. Mišljenje, da so nudistični kampi polni perverznežev, ki brezsramno seksajo kot zajci pa je svetlobna leta daleč od resnice.

Osnovno poslanstvo nudizma in naturizma je namreč približevanje človeka nazaj k naravi. K soncu in morju, brez predsodkov, ki bremenijo sodobnega človeka.

Z zgodovino »kulture svobodnega telesa«, kar je poslovenjen izraz nemške besede Freikörperkultur, ki jo večina pozna pod kratico FKK, vas tokrat ne bomo pretirano utrujali, pač pa se bomo raje posvetili razbijanju petih predsodkov o nudizmu, zaradi katerih marsikdo, ki ga ideja sicer mika ne zbere dovolj poguma, da bi jo tudi udejanjil.

Predsodek števila 1: Nudistične plaže so leglo razvrata

Vse prej kot to. Nihče sicer ne more zanikati, da se v šotorih, bungalovih, hotelskih sobah itd. ne seksa, vendar v resnem nudističnem kampu ne boste doživeli, da bi sredi plaže naleteli na par, ki bi se vročično predajal sladostrastju. Vsak kolikor toliko resen nudist se dobro zaveda, da mu v tem primeru upravniki kampa lahko brez vsakega občutka slabe vesti odrečejo gostoljubje. Ampak kot smo rekli, največ ljudi svoje golote sploh ne povezuje s seksom, zato se takšne stvari ne dogajajo. Na divjih nudističnih plažah morda že še, v urejenih kampih pa je verjetnost skorajda nična.

via GIPHY

Predsodek številka 2: Na nudistični plaži ljudje radovedno opazujejo drug drugega

Morda celo največja zmota o nudizmu. Predvsem moški smo na trenutke sila nečimrna bitja in si radi domišljamo, da je naše orodje center tega sveta. Prav zato je velik del populacije močnejšega spola skorajda sveto prepričan, da bi v primeru če bi se slekel na plaži postal center zanimanja drugih turistov, ki bi zvedavo zrli med njegove noge in ocenjevali koliko je kaj obdarjen. Še enkrat, za vsakega pravega nudista sta spolnost in golota na plaži, oz. v kampu dva povsem različna pojma in veliki večini ljudi še na misel ne pride da bi ocenjeval premoženje drugih moških ali njihovim dragim pošiljal poželjive poglede.

Predsodek številka 3: Nudistični kampi leglo bakterij

Za vas imam zanimivo novico. Tako v kopalnicah kot v trgovinah in ostalih objektih klasičnih kampov je veliko več bakterij in ostale umazanije kot v nudističnih. Razlog za to je več kot preprost. Golo človeško telo je veliko bolj dovzetno za napade drobcenih bitij, ki nam grenijo življenje, zato je higiena v svetu nudistov skorajda sveta beseda.

Medtem ko se bo na klasičnih plažah skoraj vsak dopustnik malomarno usedel na plastičen stol ali leseno klop in mu bo ob tem zadnja skrb kje je sedel prej, bo imel pravi nudist v vsakem trenutku s seboj čisto in suho brisačo, ki jo bo razgrnil na stol ali klop in nato sedel nanjo. Ne samo da se bo tako zaščitil pred umazanijo, ki bi jo tam utegnil pustiti nekdo drug, temveč njegovi najobčutljivejši deli telesa ne bodo izpostavljeni mokri tkanini, ki je odličen poligon za razvoj bakterij.

Predsodek številka 2: Na nudističnih plažah mrgoli golih lepotic

Za vse, ki tako razmišljajo imam izredno slabo novico. Na nudističnih plažah golih lepotic skorajda ni, saj velika večina le-teh goji popolnoma enake predsodke kot oni sami. Povprečen nudist je oseba v poznih srednjih ali zgodnjih starejših letih, ki je, roko na srce, v Adamovi oziroma Evini obleki vse prej kot vzburljiva. Moški, ki razmišljajo v smeri, da bi poskusili nudizem, saj bi s tem pridobili vstopnico za »pasenje oči« na golih lepoticah, na nudistične plaže ne spadajo in naj se nanje raje niti ne podajajo, ker bo celotna izkušnja zanje eno samo veliko razočaranje.

Predsodek številka 3: Na nudistični plaži se smejejo moškim, ki doživijo erekcijo

Morda se je komu zgodilo, vendar je malo verjetno, da bi začeli ostali kopalci s prstom kazati nanj in se krohotati od smeha. V trenutku, ko moški opravi s predsodki in odloži oblačila, enostavno začne povsem drugače gledati na ostale turiste, kar se je prvič tudi meni zdelo izredno neverjetno.

Če se vam (fantom) to pripeti imate na voljo 3 izhode. Prvi je ta, da se obrnete na trebuh in počakate da mine, se zapodite v vodo, kjer se erekcija že zaradi temperature ne bo dolgo obdržala ali pa si okoli pasu ogrnete brisačo in se odpravite na pivo.

Nudizem je čudovita stvar. Morda so vsi našteti predsodki do neke mere celo koristni, saj zaradi njih v nudistične kampe ne zahajajo ljudje, ki ga ne razumejo, zaradi česar tudi ostaja tako pristen in nepokvarjen, kdor je že kdaj zbral pogum in poskusil pa vam bo znal povedati, da ga klasična plaža od takrat ne mika preveč. Izbira je pa seveda še vedno vaša.